## Rješenje Ustavnog suda Republike Hrvatske broj U-VIII-968/1994 od 2. prosinca. 1994.

### NN 88/1994 (5.12.1994.), Rješenje Ustavnog suda Republike Hrvatske broj U-VIII-968/1994 od 2. prosinca. 1994.

# USTAVNI SUD REPUBLIKE HRVATSKE

Ustavni sud Republike Hrvatske u sastavu Jadranko Crnić, predsjednik
Suda, te suci Zdravko Bartovčak, dr. Velimir Belajec, dr. Nikola Filipović,
Ante Jelavić-Mitrović, mr. Vojislav Kučeković, Jurica Malčić, mr. Hrvoje
Momčinović, Ivan Marijan Severinac i Mladen Žuvela, u povodu prijedloga
M. B. iz S. za odgodu Izvršenja zaključka o iseljenju, na sjednici održanoj
dana 2. prosinca 1994 godine, donio je

## RJEŠENJE

1. Odbija se prijedlog za privremenu obustavu izvršenja - Rješenja Sekretarijata
prostornog uredenja, graditeljstva i komunalnih djelatnosti u S, Odsjeka
za stambene poslove, Klasa: UP/I-371-03/93-02/187, Ur. broj: 2181-08-06-03-93-11
od 11. lipnja 1993. i Zaključka istog tijela Klasa: UP-I-371-03/93-03/131,
Ur. broj 2181-08-06-03-93-2 od 25. kolovoza 1993. godine, kojim je određeno
prisilno izvršenje naprijed navedenog rješenja za dan 6. prosinca 1994.
u 9,00 sati.

2.Ovo rješenje objavit će se u "Narodnim novinama"

Obrazloženje:

Predlagatelj M. B. iz S, predložio je Sudu donošenje rješenja o privremenoj
obustavi izvršenja pojedinačnih akata navedenih u izreci ovog rješenja.
U svom se prijedlogu predlagatelj izrijekom ne poziva na određeni propis
na kojem temelji taj prijedlog, no iz sadržaja obrazloženja stavljenog
prijedloga, kao i iz činjenice da je akt, čija odgoda izvršenja se traži,
utemeljen na odredbi članka 94. Zakona o stambenim odnosima ("Narodne
novine", broj 51/85, 42/86 i 22/92), proizlazi pozivanje na stjecanje
uvjeta iz članka 18. Ustavnog zakona o Ustavnom sudu Republike Hrvatske
("Narodne novine", broj 13/91).

Prijedlog nije osnovan.

Iz navoda prijedloga, sadržaja priloga uz prijedlog, te obrazloženja
pojedinačnih akata upravnih tijela proizlazi da je predlagatelj u sporni
stan uselio bez pravomoćne odluke o davanju stana na korištenje ili kakve
druge valjane pravne osnove. Naime, nakon što je predlgatelj, temeljem
pravomoćne sudske odluke, prisilno iseljen iz predmetnog stana dana 5.
srpnja 1988. godine, a isti stan dan na korištenje drugoj osobi koja ga
je trajno napustila, slijedi, iz priložene dokumentacije, da predlagatelj
nema pravne osnove za (nastavakj korištenja tog stana. Odredbom članka
18. Ustavnog zakona o Ustavnom sudu Republike Hrvatske ("Narodne novine",
broj 13/91) određeno je da Ustavni sud može, do donošenja konačne odluke,
privremeno obustaviti izvršenje pojedinačnih akata ili radnji koje se poduzimaju
na osnovi zakona, ili drugog propisa, čija se ustavnost odnosno zakonitost
ispituje, ako bi njihovim izvršenjem mogle nastupiti teško otklonjive posljedice.
Činjenica da je Ustavni sud Republike Hrvatske Rješenjem broj U-I-892/1994
pokrenuo postupak za ocjenu ustavnosti odredaba članka 94. Zakona o stambenim
odnosima ("Narodne novine", broj 51/85, 42/86 i 22/92) sama za
sebe nije dovoljna za donošenje odluke o privremenoj obustavi izvršenja
akata donijetih temeljem te zakonske odredbe.

Cijeneći da je u ovom konkretnom slučaju, predlagatelj uselio i drži
sporni stan bez pravne osnove, ocjena je Suda da nisu ispunjene pretpostavke
za donošenje rješenja iz članka 18. citiranog Ustavnog zakona Stoga je
Sud odbio prijedlog kao u izreci pod 1.

Odluka pod 2. izreke zasniva se na odredbi članka 20. stavak 1. Ustavnog
zakona o Ustavnom sudu Republike Hrvatske ("Narodne novine",
broj 13/91).

Broj : U-VIII-968/1994

Zagreb, 2. prosinca 1994.

Predsjednik

**Jadranko Crnić, v. r.**

Rješenje, NN 88/1994-1531